floriandebaene/DutchDraCor4ML huggingface dataset:
bij sminschen kinderen // zijdij salich vercoren
Eedele................
Rijcke.............
Machtich.............
En hooge gebooren........
in u tresoren // rust wijsheijt voordachtich
De. wellustige mensch
O mijn dienaeren daer seggdij waerachtich
alle sieckten onmachtich // ben ick genesen
die werrelt dunckt mij te cleijne te wesen
mijnen loff werdt gepresen // van allen stemmen
mijn dunckt ick sou wel inden hemel clemmen
mijn sou mijn niet temmen // in geender maenieren
Ghij hebt macht over de visschen in zee ende rievieren
over alle dieren // en vogels inder Lucht
ghij moecht Leven sonder sorge / ancxt oft ducht
u edel gerucht // Luijt aen allen cant
Ghij hebt macht over die wercken van goods handt
als prince trijumphant ist u al onderdaen
De wellustige mensch.
Ick en weet off ick op mijn hooft oft op mijn voeten staen
ick vliege daer ick gaen // van grooter weelden
Ghij hebt wensch van alle vrouwelijcke beelden
wadt baet dat wijt heelden // ghij sijt net gepersoont
Godt heeft u met grooter glorien gecroont
dus siet dat ghij thoont // wadt ghij sijt
Wadt vreucht en Jolijt.......
Neempt seg ick / geen respijt
bereijt uwen tijt // in een vrolijck ontpluijcken
Compt laet ons die goeden deser werrelt gebruijcken
laet ons niet onderduijcken // ons Jonge Jeuchden
Wij willen ons Leven beleijden met vreuchden
wie oijt verheuchden // compt volcht ons paden
Wij willen ons in rooswaeter gaen baden
en ons versaden // der borsten melcken
Laet wij ons met roosen croonen / eer sij verwelcken
so wordt ons van elcken // prijs boven maeten
Laet ons teeckenen van een genuechten Laeten
Aen alle straeten...
Daer wij ons saeten...
Op dat elck mach vaeten // ons ijdel labeur // zaen
Compt Laet ons die wegen met vreuchden deur // gaen
alle getreur // slaen wij op een zije
Wij weten u / een ammoreuse melodije
In swerrelts bevrije.....
Gheen schoonder / Amije......
Daer ghij melancolije // deur moecht vergeten
Waer woont die schoonne......
Dat suldij weeten.............
sij is een moeder van alle dwaessheijt
geheten is sij eertsche Solaesheijt
die u sal vreucht met hopen Jonnen
Wadt hanght sij uuijte........
Die hant vol sonnen......
in alder ijdelheijt is haer Logeringe
Daer is hoveringhe......
En triumheringe...
Gheen versturberinge...
Maer vrolijcke neringhe.....
en alle useringe // dat vreucht mach geven
O mijn dienaers ghij doet mijn hoopelijck Leven
u woordekens cleven mij aent harte binnen
seght sou ick haer Lieffde oock connen gewinnen
ick souse minnen als Liefste wederpaer
Ke Jae ghij en noch wel seven tot haer
want sij heeft voor waer // planteijt van gerijve
Het salder al sijn tot uwen believe
en vrij van grieve // suldij slaepen en waecken
Wel mijn dienaers ick geve u Last van die saecken
ick wil mijn gaen vermaecken // weest vrij van erge
gaet wilt bereijden die herberge
segt wadt ick haer verge // en brengt mij t bescheet
Gheren meester tot uwen dienste ben ick bereet
alle u beheet // wil ick volbringen
Hoe sullen wij nu danssen............
Hoe sullen wij nu springen
hoe sullen wij singen // Multe Laudamus
Tsalder al sijn seg ick gaudeamus
maer benedijtius // moecht hem wel faelen
Hoe doen wij met smeeckender taelen
veel menschen daelen // in ons netten
Daerom sijn wij princhen.....
Wij sijn Cadetten.......
die de werrelt setten // heel na ons handeken
Den wellustigen mensche hebben wij int bandeken
tis al sijn tandeken // wadt wij hem seggen
Wadt gaen wij nu doen........
Steenen inden wech leggen
aen allen egghen // daer hij passeren sal
Ons voorstel en is niet dan smenschen ongeval
sij sijn sodt en mal // die ons geloven
Gods eere wij inde werrelt roven
den menschen wij verdoven // met valsche artijckelen
Hoe heeten die steenen.........
Duijsent perijckelen
die hem daegelijckx sullen ontmoeten
En ick sal meshoopen Leggen voor sijn voeten
daer hij in sal wroeten // ten dijverschen stonden
Hoe sijn haer namen.........
Menichte der sonden.......
daer hij doots wonden // ouvervallen mach
Hij is doch verblint.......
Hij en siet niet met allen ach
dies sal hij den slach eer lanck seer fel // hebben
Wee den mensche daer wij tbestel // hebben
daer wij tbevel / hebben // gaeget abuijselijck
Wij maecken die werrelt beroert confuijslijck
tot wercken mesevijsselijck // wij elcken porren
Goods gratij en sou op ons niet kicken dorren
als wij eens knorren // sij beeft van vare
So saen als ons Adam en eva werden gewaere
goods gratij claere // sij haest verstieten
Wij deden immers dat sij goods gebodt verlieten
wadt wij haer hieten // deden sij bouwelijck
Sij waeren tonsen dienste seer getrouwelijck
dies sij rouwelijck // Leefden te gaedere
Eij valsch verleijere......
Eij valsch verradere........
Ghij sijt een moordadere........
Swijcht infecte adere.......
ghij verdoempt moer kint en vadere
noijt geen quadere // in de werrelt swam
Deur u de doot over alle mensch quam
en dat de sonde nam // die overhant / bloot
Door u sloech Caijn abel sijn broeder sonder verstant // doot
dies hij inden brant // vloot / van desperatije
Ghij brocht de gehele werrelt in desolatije
dat alle natije // vander diluvien verdranck
Deur u pharo inde roode zee verdsanck
Van u verginck sodoma in solffer en stanck
Deur u quam Jisrael int babijlons bedwanck
en deet haer proopheten dooden met chrachten
Ghij deet murmereren heel t'Jootsche geslachten
Als sij uuijt egipten quamen gevloden
Waerdij niet den stichter van alle affgoden
want goods geboden / acht ghij min dan een pluijme
Dat is overlange de oude costuijme
die werrelt opt ruijme // is tot mij genegen
Gij gquaet gelove ghij sijt wel bedegen
der werrelt segen / sijn vol affgoderijen
En daer sietmen in u vleeschelijck zin verblijen
want die tegen u strijen // wildij verscheuren
wadt sietmen deur u al boosheijts gebeuren
trecken en sleuren // u weder partijen
Ghij steeckt vol herezijen......
En ghij vol hoverdijen........
Ghij blaeckt vol envijen
Ghij bloijt vol boeverijen.........
En ghij vol tirannijen..........
vol ijpocrijsijen // sijdij gegooten....
Ick segge ghij sijt uuijt uuijt sduijvels zeijckpot gesprooten
der werrelt deur vlooten // tot smenschen cunfus
Ghij sijt gebaert int duijvels schijt huijs
als Lachter des cruijs // voor goode stinckende
Ghij vleesschelijcke sin sijt elcken winckende
soet hoonich schinckende // gemengt met regaele
Ghij quaet gelove sijt oorsaecke princepaele
van alle quaet ter werrelt int generaele
u smeeckende taele / subtijl van verhaele
verleijt geestelijck en waerlijck altemaele
en bringtse inde quaele der heretijcken
ghij doorloopt provinciten en coninckrijcken
Loeren en kijcken // en pluijmme strijcken
en doet den rechtvaerdigen van godt wijcken
u en mach gelijcken // geen quaet hoe sondich
Wa Lucifer Jonsken / ghij spreeckt stoutmoedich
ghij sijt van alle pracktijcken nieuw vondich
alle quaet ongrondich // werdt door u condich
commotije / oproer / Oorloge / doot wondich
den armen verslondich om u eijghen singulaer
geestelijck / waerlijck / tloopt u al naer
ghij mient en tis waer // blijckt openbaer
ghij raept en ghij schraept / om daerts goet dats claer
u en valt niet te swaer / noch tonwille
Eij valsch president van menich consille
die d'evangille // doet nae u handt zetten
wadt hebdij ingeset veel valsche wetten
en tcleet doen besmetten // der heijliger kercken
Wie Jick..............
Jae ghij.................
Tsijn al u wercken..........
want meest alle clercken // u hangen aene
sij storven Liever dan u aff te gaene
in swerrelts Loff t'ontfaene // sij meest studeren
nieuw vonden fingeren // dach en nacht practizeren
waerom sij ergueeren // en disputeren
en schriften met grooten hoopen alligeren
en mij contniueeren // met alle gedoocheijt
om datse blijven souwen in haer hoocheijt
bringende in droocheijt d'alder hoocheijlichste somme
en hangen die waerheijt een decxsel omme
trecht steecken int cromme tot grooter onvromen
en dies moet ick quaet gelove inde werrelt comen
door u heeft genomen // elck voetsel uuijt de schrift
en opijnatelijck stroijt elck sijn vergift
tgrootste gesift // en tbeste verlaeten
Is dat mijn schult..........
Jaet.........
Dat moet ick haeten.......
hoe menich mensche isser van alle staeten
met groote grove dwaelinge onderwesen
van u quaet gelove / boven alle quaet mispresen
waer uuijt is geresen // alle sondich gequel
Vleesschelijcke zin sijdij daer geen .p. hulper in dat wet ghij wel
want u voorstel // en is niet dan pomperije
Eertsche glorij en hoverdije
stellende op de zije // den ootmoedighen arbeijt
Priesters sijn oock menschen
Ick hoor eene die waer / seijt
maer als den pijlaer Leijt / die kercke moet vallen
Hoort can quaet gelove niet wel callen
hooch boven alle // is sijnen clepel gehangen
hij sou een doctoor in sijn woorden wel vangen
die de rechte gangen // wou treeden buijten
Eij ghij sout hondert Cathuijsers goet van virtuijten
met u wispel fluijten // Locken tot sonden
ghij doettet volck Leven als beesten en honden
sonder redene al die van sinnen verdooft / is
En ghij doet dat de Leugene veel gelooft // is
dan die waerheijt met uwer valscher clergijen
Die waerheijt wil ick altijt bestrijen
en bringen in lijen // sulck op stellagijken
Keert u eens omme boos personagijken
tschijnt u teijcken heeft een fijninich suijvelken
Besiet mijnen eers eens........
En hier sijdij een duijvelken
erger dan een basiliscus haenken
Nu keert ghij u omme Luxuriuens roffiaentken
ghij en sijt niet heijlich al schijndij mingoot
Kijckt in mijn vleijshuijs.......
Siet hier hangt de doot......
is dat den Loon van u werck // lien
Dat machmen daegelijckx int swerrelts bemerck // sien
die in mijn perck // vlien // naeckt sulck beswaeren
So sal den wellustigen mensche oock vaeren
eer Lange Jaeren // wilt hij sulck Leven Leijen
Ou dats waer wij moeten hem gaen bereijen
die herberge tot eertsche solaesheijt
Ja / en dat sijt bedde maecke daermen den dwaes // leijt
Eest dat hem daes / greijt / so mach hij wel eeten
Woont sij hier peijnsick........
Dat moocht ghijt weeten
ghij hebter geseten // so menigen uure
Hou seck hou..........
Eertsche solaesheijt een waerdinne
Wie is daer vuere.......
comdij met reguere // ghij en sout mij niet thuijs vinden
Doet Open de deure // wij sijn al vrinden
die u welvaert soecken aen allen canten
Eertsche solaesheijt.
Hou sijt ghijt / mijn beste calanten
die Lieffste santen // daer ick nae wensche
wie sendt u hier doch..
Die wellustighe mensche
een Jonck weeldigaert van harten milde
Ist een edelijck........
Noijt Lijberaelijcker gilde
diet stelt int wilde / van thienen van vieren
hem en mach geen dinck ter werrelt verdieren
met blijder manieren // hij ongequelt // Leeft
Tis mijn al wellecomme dat wel gelt // heeft
die mij tgewelt // geeft / ten sal mij niet verdrieten
so lang hij can eenen stuijver verschieten
sal hij genieten // mijn ijdel weelde
Maeckt dat hij wadt heeft daer hij mee speelde
een vrouwelijck beelde fraij van persoone / net
Aertsche solaesheijt
Laet mij geworden daer is goet doene met
waert de schoone Let / weet ick // waert gepraemt // fijn
Adieu tot vlus maeckt immers dat wij niet beschaempt // sijn
wij sullen u helpen nae ons vermogen
Aertsche solaesheijt.
Nu gaet die beste van u twee en sal niet veel deugen
die u geloven / sijn qualijck beraijen
Wij souden een munnick aen een nonne draijen
al ist dat sijn nochtans reijnicheijt sweeren
Wij sijn alle der werrelt coppeleeren
Wij doen Lien van eeren // hoeren en boeven trouwen
Ist Jonck ist out twilt hem al met ons geneeren
Wij sijn alder werrelt coppelleren
Wij doen den sulcken vleesch en bloet verteeren
Nae ondeucht wij altijt Loeren // souwen
Wij sijn alle der werrelt coppelleeren
Wij doen Lien van eeren boeven en hoeren // trouwen
Wij twee die werrelt meest in roeren // houwen
De wellustige mensch uuijt
Hoe vermaeckelijck ist oock gelt en goet // hebben
en daerbij couragieusen moet // hebben
hoe mach sulcken een des stervens Lusten
so Lang als ick mach dus vollen vloet // hebben
geluck ter werrelt met voorspoet // hebben
sal ick gebruijcken solaes met rusten
heden vroech ick mijn hondekens husten
om een appetijcken ginck ick wadt Jaegen
mijn velden mijn boomgaerden / mijn droeffheijt blusten
die ick sach diversche vruchten draegen
mijn pacht goeden omset schoon int behaegen
beplant / besaeijt / die mijn nu vrolijck verweckt // hebben
maer dat sterven dat sterven moet ick beclaegen
Al Leeffde ick duijsent Jaer ick en mocht geen gebreck // hebben
Waer sijdij Cousijnken.........
Hier ben ick maet........
Compt voort Cokijnken........
Weest ghij die pagije.......
Stroijt ghij u fenijntgen.....
Saeijt ghij u eevel saet.......
Waer sijdij Cosijnken......
Hier ben ick maet...........
Siedij niet waer ons meester staet
Jae ick maer doet ghij de messagie
Waer sijdij cousijnken............
Hier ben ick maet..........
Compt uuijt Cockijnken..........
Weest ghij die pagije...........
Vleeschelijcke zin
Gegroet sijt notabelste onder tshemels stagije
dalder schoonste Image // met soeter couraghije
wenscht u personagie geluck minjotelijck
die herberge sij bereijt sonder outragije
u presentie begeert sij grootelijck
daer is covere van als wat u is nooteleijck
wensch heeft sij van weelden inde casse
Mijn dienaers ghij maeckt mij wel te passe
int hooren van sulken amoureusen Lesse
wel wadt Luijtmen daer
Tes de sermoenne off tes de messe
hebdij devotij / so steltse te wercken
Voorwaer mij en Leijt niet seer veel aen die kercken
met grooter devotien / ick mij niet en quelle
Soudij niet te kercken gaen waij dats een geselle
daeraff moet ghij anders bedacht // sijn
Ghij en sout geen man van eeren geacht // sijn //
ghij moet ter kercken gaen om der mensch te behaegen
So moechdij noch schier off morgen die schaele om draegen
Eeen kerckmeester off van sulck bestier // sijn /
Gasthuijs meester oft almoessenier // sijn //
ghingdij niet ter kercken / dit soudij verliesen
Nu machmen u raetsman ofte renthe meester kiesen
kerckelijcke Lien werden so bedegen
Al gaedij dan somtijts buijten weegen
bij avent Laete alst niemant en siet
dat die Lien niet en weeten en schaet hem niet
Ghaen wij dan ter kercken nae u bediet
een cordt gebedt voor goode stroijen / snel
maer siet eerst achter / staen mijn ploijen // wel
twaer schande sou ick mismaeckt ter kercken gaen
tis een nieuw cleet / ick hebt eerst aengedaen
besiet ofter ijet / mocht aen mismaeckt // sijn
Neent noijt cleet ter werrelt mocht badt gemaeckt // sijn
het staet so nettekens aen u Leden
Tschijnt ghij compt uuijt een corffken getreden
ghij maeckt den wrinckaerts gelijck eenen gans
Die u siet gaen / ghij schijnt een straet vol mans
van elcken geeert / moet uwen Loon / sijn
Als een prelaet presenteert uwen persoon // fijn
bij alle menschen hebt ghij goeij gratije
De wellustige. mensch
Wie staet op den preeckstoel.....
Daegelijckxse predicaetije
die elck een tbeste raet / maer selver die Leste is
Wadt sal hij preecken peijns ick.....
Dat godt Die beste // is.......
den ouden droom die can ick wel raemen
Dengelsche predicatie als een priester staende op eenen
						stoel
In nomine patris et fijle / et spirritus sanctij / amen
vanitate vanitatem / et ommia vanitas
verba Schribuntur eclesiastes
dixit Salomone in prime capittele
Jeusus Cchristus waerachtig godt ende menschen / mee
verlenen ons sijn gratije altsaemen
naer dit leven dat eeuwich leven amen
Alder Liefte in christo die hier vergaedert // sijn
die woorden die ick gesproocken heb int Latijn
sijn te seggen in onser taelen dan
tis al gelijck ijdel seijt den wijse man
ijdelheijt is dat in dees werrelt bevanck // leeft
daer is niet dat den rechten ganck // heeft
tmoet al veranderen en in niet verkeeren
dus sal ick u in dit sermoen twee punten Leeren
Deerste dat al niet is wadt inde werrelt sij
en tweede wadt ons noot is daer bij
so salomon met grooter addvijs seijt
dat de vreese goods is tbeginsel der wijsheijt
om hier aff te spreecken valt godt te voeten
ende wilt hem met een ootmoedich gebedt groeten
Vanitate vanitatem et omnia vanitas
godt diet twoort vanden beginne was
want godt ist twoort / en twoort is godt ongelaeckt
deur wel woort hemel en aerde is gemaeckt
twelck niet was en heeft tot ijet gescheepen
uuijt welcke nietheijt hij heeft begrepen
te maecken een wesen in een propere natuere
dat was den mensche hem gelijck nae sijn fijguere
die hij gestelt heeft als prinche triumphant
over al de wercken van sijnder handt
maer want hij den mensche dus glorieuselijck
gestelt heeft dus victorieuselijck
so heeft hij hem een gebodt gegeven
om dat hij sou in obedientie Leven
niet eetende tfruijt deur geenen raet
vanden boom des wetenschap goet ende quaet
Om dat hij sijnen godt sou blijven getrouwen
kinnen minnen en alleen vreesen souwen
maer want hij door tserpents Listich geveerte
verwonnen werdt door sijn begeerte
kennende hij sijn naecktheijt met vreesen en duchten
verstaende dat die vrucht was als andere vruchten
en geen ander smaeck daer in heeft gevonden
dus heeft hem de ijdelheijt gebracht tot sonden
waer door den doot heeft heerschappij genomen
Ick meene mijn pachters sullen heeden comen
sij souwen mij gelt oft cooren bringen
Laet den paep preecken peijnst ghij om u dingen
wat hebdij te doen met ijemants dancke
Siet siet ginder slpaept eenen dat hij valt vande bancke
hoor hij niet wel wadt daegelijckse predicatij seijt
daegelijckse predicata
Deur dese eertsche verganckelijckheijt
wort adam uuijt den Lusthoff des levens verwaeten
om dat hij die vreese goods heeft achtergelaeten
deur quaet gelove en vleesselijcke sin
peijnst hier op ghij mensche want meer off min
en sal u gebeuren die met dwaesheijt
in alder ijdelheijt volcht Eertsche solaesheijt
niet vresende uwen heeren uwen godt
sijn gratij versmadende en sijn gebodt
overtreedij door u ijdel begeerlijcheijt quaet
wiens gratije u sorchvuldich waer ghij gaet oft staet
bewaerende is in u ijdel plegen
hoe meuchdij dan goods goetheijt so luttel wegen
en in de soetheijt des werrelts dus blijven vergalt
waer deur ghij in menichte der sonden valt
desgelijckx in perijckelen groot groot
en dede goods gratije ghij bleeff tallen uuren doot
O mensche wilt u dan vander werrelt keeren
peijnst om sterven en hebt de vreese des heeren
wien u wercken bekent sijn heel en al
peijst den dach sal comen datmen reeckenen sal
dus vreest hem en sijt der sonden swichtere
hij is Lanckmoedich geen tijrannich richtere
bereijt u tonfane al waerdij quadere
dus vreest hem als tkint doet sijnen vadere
met hem ootmoedelijck aen sijnen dis
peijnst dat hij vader inden hemel is
daer alle volheijt daer ghij aff leeft off comen moet
want voorwaer voorwaer en ghij dat niet en doet
en ghij onachtsaem sijt sijnder godtlijcker gratijen
u naeckt den grooten dach der tribulatien
in welcken haer die grampschap goods verthonen // sal
die elck sijn wercken nae Loonen // sal
dus vergaedert u schatten in hemelsche vreucht
peijnst den tijt is cort die ghij hier leven moocht
en maeckt u vanden schadt der boosheijt vrinden
Op dat als u onbreeckt ghij secours moecht vinden
wilt u opt goet der werrelt dus niet fonderen
noch veroccuperen noch vertravileeren
peijst een ander salder in succijdeeren
diet sal vertrijumpheren // oft verhoereren
dwelck ghij int suer sweetich Laboereren
most conquesteren // soudijt hebben begeert
dwelck van een ander onnuttelijck werdt verteert
dus u selven weert / van dit ijdel Jaegen
off ghij werdt van so veel verdriets geslaegen
met diere plaegen // boven en ondere
onversien als met eenen blicxem off dondere
en met vreeselijcke droeffheijt sult werden vervult
en sult niet weeten waer ghij u bergen sult
van grooter benautheijt en bangicheeden
en Laet u die heer een luttel tijts met vreden
voorspoedelijck in alder ijdelheijt / staen
het sal u eer lanck in groote droeffheijt vergaen
Laet vleeselijck zin en quaet gelove vlijet
vreest den heere want hijt al deursiet
wandelt in sijn geboden Jolijselijck
vreest hem met Lieffde so doedij wijselijck
ick vermaent u als dagelijckxse predicatie
hier mede beveel u goods gratije
die u harte bemoruwe ist van steenen
dat wil u die vader de soon en de heijlighe geest verleenen
De Wellustige mensche.
O wee mij ick mach wel bloedige traennen weenen
in dien mijn ruste nae sulcken slaep // leijt
Meendij dat also es so den paep // seijt
verslaet u niet van sulcken geschille
Die paep mach al seggen dat hij wille
wie sal hem controleuren // van dat hij spreeckt
hij en doet selve niet een haer van dat hij preeckt
en Laet daeromme niet u vrolijck Leven
Godt is bermhertich hij salt al vergeven
daer twee van hem spreecken is hij int midden
Laet papen en monnicken voor u siele bidden
tis haer officij wadt macht u Letten
Ghij sijt rijckgenoech ghij moecht te meer allmissen besetten
naer u doot so sijde toch wel bewaert
Jae ghelijck een turck die nae den hemel vaert
sulcke droeffheijt spaert / drinckt daer voor een vaenne
Willen wij dan gaen den avent compt dan aenne
daer ghij mij de herberge hebt bereijt
Eertsche solaesheijt sidt nae u en beijt
daer sullen wij alle vreucht beseffen
Nu gae ick voore.....
Wij sullen uwen steert op heffen
so treedij effen uuijt allen drucken
Amij daer val ick bijcans mijnen arm aenstucken
hoe ben ick in dit dangier geraeckt
Meester twas wonder dat ghij uwen hals niet en braeckt
hadden wij u niet so vast gehouwen
Op een ander tijt wil ick sulcken perijckel schouwen
ick sie wel tis quaet gaen bij avent laete
Meester siet hier is een effen straete
daer Legghen maer meshoopen inden wegen
Amij hier val ick noch eens te degen
wadt gebreckt mijn ben ick sodt en mal
Meester ghij vielt daer eenen soeten val
die en deet u niet alsulcke smarten
Mij docht datter steenen vielen op mijn harten
mijn siel is gequest met dootlijcke wonden
waer viel ick daer peijnsick
In menichte der sonden.......
versucht ghij daerom so swaerlijck
De Wellustige mensch
In menichte der sonden och dat is vervaerlijck
mijn bloet vercout als vervrosen kijckelen
maer waer in viel ick eerst
In duijsent perijckelen...
ick peijsde off u ijemant verstoort // hadde
Twas goet dat ick tsermoen gehoort // hadde
Anders haddijer gelaeten u Leven
Voorwaer ick wasser bijcans gebleven
ick wil mij voortaen beter wachten
En wilt niet meer op perijckelen achten
noch menichte der sonden ghij sijt daer deure
Dus laet ons gaen bij de schoone fijgeure
daer ghij van getreure meucht vrijelijck van sinne // sijn
sij staet voor die duere // de weerdinne // fijn
rasch haelt inne // wijn // en dranck van prijse
Ick heete u wellecom notabelste wijse
ick heb dranck en spijse / nae u begeeren
al woudij sdaechs hondert gulden verteeren
ick sal u wel scheeren // condijt betaelen
Roept een boijken die ons mach een vrou haelen
alleene sijnde sou hem sijn vreucht verdrogen
Siet hier is begeerlicheijt van Oogen
snootste coppelleerken diet al bespiet
rasch loop heenen sonder te Letten ijet
brengt ons hier siet // wadt van avontueren // smal
Begeerlijcheijt van ogen.
Voorwaer wildij dat ick speuren // sal
tot sulcken dienst heb ick Lustige vierricheijt
Haelt ons die pompeuse .. eergiericheijt
Die sal ick terstont doen comen ten Loere
Isse oock wadt schoone......
Noijt vermaeckelijcker hoere
bij pausen cardinaelen die meest gesienste
keijsers coningen comen haer ten dienste
die netste gegienste // van elckeen begeerlijck
tloop haer al nae tsij geestelijck oft weerlijck
sulck om haer deerlijck // Lijff en ziele waegen
Begeerlijckheijt van ogen
Alderlieffste mingniote schoon int behaegen
Eergiericheijt een vrouwe costelijck ende lichtvaerdich
Wat man isser.........
Dat suldij aenschouwen............
die groot goet geven souwen / om u te winsche
Eeergiericheijt
Noempt mij den persoon.......
Die wellustige minsche.....
u ootmoedich dienaer in dit eerste dal
Sij compt hier gaende......
Eergiericheijt
Godt segent hier al........
Tjan die en compt niet flouw inne....
Wadt segdij van dat dier......
Tis seg ick een pauwinne......
boven venus goddinne / die expeerste
Sij sou wel die vagen met haeren steerste
sijn daegen en vliet hij van haer // niet
Maer goodts gratije cousijn.......
Wae die en siet hij gaer // niet.....
nochtans set sij spijs en dranck op en aenne
Wadt acht hij datte.........
Ten is maer een slaenne.........
die hem salveert al hij inden sonden ongetelt // leeft
Maer siet hoe Eergiericheijt haer bij hem gevelt // heeft
sij maeckt hem gedwee // al waert een Lammeken
Tisser al cust Lieven tast het mammeken
als twee duijffkens sij trecke becken
Sij sullen malcander noch snot uuijt het kinnebacken Letten
sij gaen hem allre seer vierich aenne
Siet cousijn hoe die waerdinne schrijft inde vaenne
sij sal haer selven niet vergeeten maet
Maer hoe houwen dees twee maeniere en staet